b'\n_START_ARTICLE_\nLitras\n_START_PARAGRAPH_\nLitras (l) yra metrin\xc4\x97s matavimo sistemos t\xc5\xabrio vienetas. Standartinis SI sistemos t\xc5\xabrio vienetas yra kubinis metras, ta\xc4\x8diau litras yra naudotinas kartu su kitais SI sistemos vienetais._NEWLINE_Litro trumpiniai yra l (ma\xc5\xbeoji el, tradicinis) ir L (did\xc5\xbeioji el, naujai si\xc5\xablomas, ta\xc4\x8diau dar nelabai prigij\xc4\x99s).\n_START_SECTION_\nIstorija\n_START_PARAGRAPH_\nLitras \xc4\xafvestas 1793 metais Pranc\xc5\xabzijoje kaip vienas i\xc5\xa1 \xe2\x80\x9eRespublikos matavim\xc5\xb3\xe2\x80\x9c ir prilygintas vienam kubiniam decimetrui. Vardas kilo i\xc5\xa1 senesnio pranc\xc5\xabz\xc5\xb3 vieneto litrono, kurio pavadinimas kilo i\xc5\xa1 graik\xc5\xb3 bei lotyn\xc5\xb3 kalb\xc5\xb3. 1879 metais Svori\xc5\xb3 ir Matavim\xc5\xb3 Tarptautinis Komitetas (Comit\xc3\xa9 international des poids et mesures) adaptavo litr\xc4\x85 ir prad\xc4\x97jo j\xc4\xaf \xc5\xbeym\xc4\x97ti l. 1901 metais tre\xc4\x8diojoje Svori\xc5\xb3 ir Matavim\xc5\xb3 Generalin\xc4\x97je Konferencijoje (CGPM, Conf\xc3\xa9rence g\xc3\xa9n\xc3\xa9rale des poids et mesures) litras apibr\xc4\x97\xc5\xbetas kaip t\xc5\xabris, u\xc5\xbeimamas 1\xc2\xa0kg vandens tokios temperat\xc5\xabros, kad tankis yra did\xc5\xbeiausias (3,98\xc2\xa0\xc2\xb0C), esant 1 atmosferos sl\xc4\x97giui. Taigi litras tapo lygus apie 1,000 028\xc2\xa0dm\xc2\xb3. 1964 met\xc5\xb3 12-oje CGPM konferencijoje litras v\xc4\x97l apibr\xc4\x97\xc5\xbetas kaip sinonimas kubiniam decimetrui (1 dm\xc2\xb3). 1979 met\xc5\xb3 16-oji CGPM konferencijoje adaptuotas alternatyvus simbolis L.'